**Notă informativă**

**la proiectul hotărârii Guvernului**

**cu privire la alocarea mijloacelor financiare**

Proiectul hotărârii Guvernului cu privire la alocarea mijloacelor financiare prevede alocarea, din contul mijloacelor prevăzute în bugetul de stat aprobat pentru anul 2017, mijloacelor financiare în sumă de 12500,0 mii lei Întreprinderii de Stat „Fabrica de Sticlă din Chișinău” pentru majorarea capitalului social.

Ministerului Economiei, în calitatea sa de fondator, consideră judicios de a majora capitalul social al Î.S. „Fabrica de Sticlă din Chișinău”, reieșind din situația actuală a acesteia, deoarece în anul 2016 în luna august Î.S. „Fabrica de Sticlă din Chișinău” a sistat activitatea de producere în rezultatul accidentului care a avut loc la cuptorul de topit sticlă din secția nr. 2 și a demarat lucrările aferente reparației capitale a utilajului tehnologic și anume a cuptorului de topit sticlă.

În același timp, este de remarcat că, în perioada actuală întreprinderea își desfășoară activitatea într-un mediu concurențial intern și extern deosebit de puternic. Confruntarea pe diferite piețe este dură, astfel, pentru asigurarea competitivității produselor, întreprinderea este nevoită să facă investiții și să continue investițiile pentru a face față cerințelor privind calitatea produsului ca factor principal, care determină competitivitatea produsului pe piață.

Totodată, având în vedere situația creată pentru reluarea activității de producere *(repararea cuptorului de topit sticlă)* și pentru dezvoltarea procesului de producție *(îmbunătățirea calității produselor fabricate, sporirea capacității echipamentelor de producție, petrecerea reparației capitale a utilajului tehnologic, modernizarea comunicațiilor întreprinderii, etc.),* conform Planului de investiții al ÎS „Fabrica de sticlă din Chișinău” pentru anul 2017, se preconizează să fie valorificate investiții capitale în sumă de 5,5 mln. Euro. Lipsa volumelor livrărilor necesare, ca rezultat al stopării activității de producere a întreprinderii, a influențat asupra lipsei surselor financiare în volum deplin necesar pentru reconstrucția cuptorului de topit sticlă. Investițiile respective urmează să fie finanțate atât din surse financiare împrumutate, surse financiare proprii cât și din surse financiare acordate de către fondator.

Totodată, relevăm faptul că, întreprinderea a contractat cu BC ”Victoriabank” un credit bancar în sumă de 3,5 mln. Euro, care va fi utilizat inclusiv pentru achiziționarea materialelor necesare pentru repararea cuptorului de topit sticlă. Costul serviciilor privind reparația cuptorului de topit sticlă constituie cca 2,95 mln. Euro, iar la importul materialelor necesare pentru repararea cuptorului de topit sticlă întreprinderea urmează să achite taxele de import în mărime de cca 0,59 mln. Euro (sau cca 13 mln. lei).

La moment, aflându-se în stare financiară dificilă, Î.S. „Fabrica de Sticlă din Chișinău” nu dispune de mijloace financiare necesare pentru achitarea taxelor menționate și îndeplinirea integrală a programului de investiții. Drept soluție pentru depășirea situației întreprinderea a adus la cunoștința fondatorului necesitatea capitalizării întreprinderii prin majorarea capitalului social al întreprinderii. Mijloacele financiare vor fi redirecționate în exclusivitate pentru realizarea programului de investiții.

Investițiile care urmează a fi efectuate au un caracter vital pentru Î.S. „Fabrica de Sticlă din Chișinău” și sunt dictate de necesitatea modernizării tehnologiilor și a utilajelor învechite existente la ora actuală. Făcând o analiză comparativă cu concurenții din țară la fel constatăm efectuarea investițiilor în dezvoltarea întreprinderii. Periodic în dependență de durata de exploatare a cuptorului de topit sticla Glass Container Company, care este unicul concurent din țară al Î.S. „Fabrica de Sticlă din Chișinău” la fel efectuează reparații curente cât și capitale, costurile cărora se estimează la zeci de milioane de euro.

La momentul de față Glass Container Company intenționează să modernizeze secția de producere în așa fel în cât să facă față cerințelor de calitate existente pe piață. În cazul în care Î.S. „Fabrica de Sticlă din Chișinău” nu va efectua aceste investiții, produsele acesteia riscă să fie net inferioare celor produse de Glass Container Company și în consecință să piardă poziția pe care o deține la moment pe piață.

Majorarea capitalului social al întreprinderii într-o situație similară nu este o excepție, această practică este pe larg folosită de întreprinderile cu capital privat. De aceea optăm pentru această soluție în speranța ca întreprinderea să poată realiza în totalitate planul de investiții.

Refuzul sau tergiversarea procesului de capitalizare a întreprinderii, în mod direct, va duce la suspendarea procesului de reconstrucție a cuptorului de topit sticla. În consecință, inevitabil, vor fi disponibilizați angajații întreprinderii, totodată, este de menționat faptul că, contractul încheiat cu compania, care va efectua lucrările de reconstrucție, prevede penalități în cazul neîndeplinirii obligațiilor contractuale.

Ținem să menționăm și faptul că, odată cu lansarea activității de producere, după repararea cuptorului de topit sticlă din secția nr.2, statul va obține, doar în anul 2017, venit sub formă de impozite și taxe la bugetul public național în sumă de cca 18,0 mln. lei. În afară de aceasta, veniturile anuale ale statului sub formă de defalcări în bugetul de stat prognozate pentru a.2018 vor constitui în sumă de cca 4,4 mln. lei, în rezultatul obținerii de către întreprindere a unui profit net planificat în mărime de 8,8 mln. lei.

La etapa actuală, ÎS „Fabrica de sticlă din Chișinău” ocupă un segment important în domeniul fabricării ambalajelor din sticlă, fiind unica întreprindere de stat din acest domeniu și anual contribuind la formarea bugetului public național cu circa 24,0 mln. lei și asigurând cu locuri de muncă peste 500 persoane cu un salariu mediu lunar de 6103 lei.

Realizarea proiectului dat nu conține prevederi de reglementare a activității de întreprinzător în contextul Legii cu privire la principiile de bază de reglementare a activității de întreprinzător nr. 235-XVI din 20.07.2006, astfel decăzând necesitatea examinării acestuia de către Grupul de lucru pentru reglementarea activității de întreprinzător.

Procedura de capitalizare a întreprinderii prin majorarea capitalului social este consultată cu Consiliul Concurenței în vederea stabilirii dacă acesta cade sub incidența Legii nr.139 din 15 iunie 2012 cu privire la ajutorul de stat.

Proiectul este supus dezbaterilor publice, fiind plasat pe pagina web a ministerului [www.mec.gov.md](http://www.mec.gov.md/) la compartimentul Transparența/Anunțuri de proiecte și consultări publice.

**Viceprim-ministru, Octavian CALMÎC**

**ministrul economiei**